UDHËZIM
Nr. 102, datë 5.6.2024

PËR PËRCAKTIMIN E RREGULLAVE DHE PROCEDURAVE PËR 
PËRZGJEDHJEN E KANDIDATIT PËR DREJTOR TË PËRGJITHSHËM 
TË GARDËS SË REPUBLIKËS

Në mbështetje të pikës 4, të nenit 102, të Kushtetutës së Republikës së Shqipërisë; të pikës 1, të nenit 17, të ligjit nr. 33/2021, “Për Gardën e Republikës së Shqipërisë”, i ndryshuar,

UDHËZOJ:

KREU I
TË PËRGJITHSHME

Neni 1
Qëllimi

1. Ky udhëzim ka për qëllim të përcaktojë rregullat dhe procedurat që lejojnë ministrin e Brendshëm të kryejë një proces objektiv, transparent dhe gjithëpërfshirës për përzgjedhjen, renditjen dhe propozimin e kandidatëve për drejtor të përgjithshëm të Gardës së Republikës.
2. Procesi i vlerësimit dhe përzgjedhjes bazohet dhe respekton parimin e mundësive të barabarta, meritokracisë dhe mosdiskriminimit. 

Neni 2
Procesi i përgjithshëm i përzgjedhjes

1. Propozimi për drejtor të përgjithshëm të Gardës së Republikës së Shqipërisë bëhet pas kryerjes së një procesi të hapur, i cili organizohet nga Ministria e Brendshme.
2. Ministria e Brendshme shpall thirrjen për paraqitjen e shprehjes së interesit për pozicionin e Drejtorit të Përgjithshëm të Gardës së Republikës, jo më vonë se 30 ditë nga data e krijimit të vendit vakant. Thirrja për paraqitjen e shprehjes së interesit qëndron e hapur për 15 ditë.
3. Ministria e Brendshme përcakton në thirrje adresën e postës elektronike, si dhe adresën postare në të cilën aplikantët dorëzojnë shprehjet e interesit.
4. Pas përfundimit të afatit 15-ditor për paraqitjen e shprehjes së interesit, Ministria e Brendshme publikon faqen zyrtare emrat e kandidatëve. 
5. Brenda 45 ditëve nga përfundimi i afatit të dorëzimit të shprehjeve të interesit, Komisioni i Posaçëm (në vijim “Komisioni”) kryen vlerësimin paraprak, me qëllim verifikimin e plotësimit të kushteve ligjore, të përcaktuara në nenin 4 të këtij udhëzimi. Nëse është e nevojshme, Komisioni kërkon informacione të mëtejshme prej kandidatit, institucioneve publike, apo punëdhënësit të kandidatit.
6. Në përfundim të vlerësimit paraprak, Komisioni harton listën e kandidatëve që plotësojnë kushtet ligjore dhe të kandidatëve që nuk i plotësojnë këto kushte bazuar në dokumentacionin e paraqitur nga kandidati dhe dokumentacionin shtesë të mbledhur nga Komisioni.
7. Komisioni merr vendim për përjashtimin e kandidatëve që nuk plotësojnë kushtet ligjore dhe i njofton me shkrim kandidatët e përjashtuar, në mënyrë të posaçme dhe të arsyetuar për shkaqet e përjashtimit.
8. Komisioni organizon seancë dëgjimore me kandidatët dhe i njofton ata të paktën 10 ditë para seancës dëgjimore. Anëtarët e Komisionit i drejtojnë pyetje kandidatit në përputhje me kriteret e vlerësimit sipas këtij udhëzimi.
9. Anëtarët e Komisionit vlerësojnë të gjithë informacionin e vënë në dispozicion prej kandidatëve, dokumentacionin e mbledhur dhe informacionin e marrë gjatë seancës dëgjimore, në përputhje me këtë udhëzim dhe i dorëzojnë ministrit renditjen e kandidatëve, së bashku me vlerësimet me shkrim, sipas shtojcës C të këtij udhëzimi, për secilin kandidat.

Neni 3
Komisioni i Posaçëm

1. Procesi i verifikimit të përmbushjes së kritereve dhe i vlerësimit të kandidatëve bëhet nga Komisioni i Posaçëm, me përbërjen si vijon: 
a) Një nga zëvendësministrat, i caktuar nga ministri i Brendshëm, kryetar;
b) Sekretari i Përgjithshëm i Ministrisë së Brendshme, anëtar;
c) Drejtori i përgjithshëm i Agjencisë së Mbikëqyrjes Policore, anëtar.
2. Vendimet për kualifikimin ose skualifikimin e anëtarëve merren me shumicën e votave, ndërsa vendimet për vlerësimin e kandidatëve merren individualisht nga çdo anëtar i Komisionit, sipas rregullave të përcaktuara në këtë udhëzim. 

KREU II
KUSHTET DHE KRITERET QË DUHET TË PLOTËSOJNË KANDIDATËT, MËNYRA E VLERËSIMIT

Neni 4
Kushtet ligjore për emërimin e drejtorit të përgjithshëm

1. Kandidati për drejtor të përgjithshëm të Gardës së Republikës paraqet dokumente që provojnë se plotëson kushtet e parashikuara në nenin 17, të ligjit për Gardën e Republikës. Kandidati dorëzon dokumente mbështetëse për secilin prej kushteve ligjore, si më poshtë:
a) të ketë përvojë pune jo më pak se 10 (dhjetë) vjet në fushën e rendit ose sigurisë;
b) të ketë përfunduar ciklin e dytë të arsimit të lartë në fushën e rendit ose sigurisë;
c) të mos jetë i dënuar me vendim gjykate të formës së prerë për kryerjen e një vepre penale;
ç) të jetë i pajisur me vërtetimin e besueshmërisë;
d) të jetë në gjendje të mirë shëndetësore dhe i aftë për të kryer detyrën.
2. Kandidatët nënshkruajnë nën përgjegjësinë e tyre deklaratat mbi kriteret e mëposhtme:
a) të ketë vetëm shtetësinë shqiptare;
b) të ketë zotësi të plotë për të vepruar;
c) të mos ketë marrë cilësinë e të pandehurit për kryerjen e një vepre penale, ose ndaj tij të mos jetë marrë ndonjë masë e sigurimit personal;
ç) të mos ketë konflikt interesi në ushtrimin e detyrës;
d) të mos jetë larguar nga puna më parë për shkaqe disiplinore dhe të mos ketë masë disiplinore në fuqi në momentin e kandidimit.
3. Kandidatët duhet të dorëzojnë vetëdeklarimin sipas ligjit “Për garantimin e integritetit të personave që zgjidhen, emërohen ose ushtrojnë funksione publike”.

Neni 5
Vlerësimi i kandidatëve

1. Kandidatët që përmbushin kushtet e parashikuara në nenin 4, vlerësohen dhe renditen sipas kritereve në vijim: 
a) aftësitë profesionale të kandidatit në fushën e rendit ose sigurisë, sipas parashikimeve të detajuara në nenin 6 të këtij udhëzimi; 
b) integriteti moral i kandidatit, sipas parashikimeve të detajuara në nenin 7 të këtij udhëzimi; 
c) aftësitë organizative dhe drejtuese, sipas parashikimeve të detajuara në nenin 8 të këtij udhëzimi;
ç) elementet plotësuese për vlerësim, sipas parashikimeve të detajuara në nenin 9 të këtij udhëzimi.
2. Në rastet kur kandidatët kanë të njëjtën meritë, vlerësohet vjetërsia në ushtrimin e profesionit dhe përvoja profesionale.

Neni 6
Vlerësimi i aftësive profesionale

1. Vlerësimi i aftësive profesionale të çdo kandidati bazohet në kriteret e mëposhtme:
a) kohëzgjatja dhe përshtatshmëria e përvojës në punë me pozicionin për të cilin konkurron;
b) rezultatet e vlerësimeve profesionale ose etike të kandidatëve në pozicionet e mëparshme, nëse ka, ose rezultatet e arritura gjatë përvojave të tyre të punës që lidhen me ushtrimin e funksioneve në fushën e rendit ose sigurisë;
c) rezultatet e arritura gjatë studimeve të larta dhe në kurse trajnimi të certifikuara në Shqipëri dhe jashtë Shqipërisë;
ç) rezultatet e arritura gjatë studimeve pasuniversitare në fushën e rendit ose sigurisë;
d) punime akademike, studime shkencore, shkrime dhe ligjërata profesionale, botime, pjesëmarrje në aktivitete shkencore (përveç atyre që kanë shërbyer për fitimin e gradës shkencore), pjesëmarrje në procesin e hartimit ose të konsultimit të legjislacionit dhe çdo angazhim tjetër profesional i kandidatit gjatë 5 viteve të fundit në fushën e rendit ose sigurisë.

Neni 7
Vlerësimi i integritetit moral

1. Vlerësimi i çdo kandidati në lidhje me integritetin moral bazohet në kriteret e mëposhtme:
a) reputacioni që kandidati gëzon në shoqëri dhe te kolegët, si rezultat i aktivitetit të tij profesional bazuar në cilësitë morale, si: ndershmëria, përpikëria në kryerjen e detyrave, drejtësia në marrjen e vendimeve dhe llogaridhënia;
b) reputacioni që kandidati gëzon në shoqëri dhe te kolegët, si rezultat i aktiviteteve të kryera gjatë kohës që nuk ushtron funksionin e tij bazuar në cilësitë morale, si: besueshmëria, paanshmëria, dinjiteti, veprimtaritë sociale ose kulturore.
2. Vlerësimi për integritetin moral bëhet përmes dokumenteve të dorëzuara nga kandidatët, dokumenteve të mbledhura nga Komisioni, të dhënave nga seancat dëgjimore, raportimeve në media, të dhënave publike ose burimeve të tjera të besueshme.

Neni 8
Vlerësimi i aftësive organizative dhe drejtuese

1. Vlerësimi i çdo kandidati për aftësitë organizative dhe drejtuese bazohet në kriteret e mëposhtme:
a) cilësia e platformës dhe vizionit që ata paraqesin sipas shtojcës A të këtij udhëzimi;
b) aftësitë e provuara në marrjen e vendimeve dhe të përgjegjësive, bazuar në përvojat e mëparshme profesionale dhe shoqërore;
c) aftësitë në komunikim;
ç) aftësia për të punuar në grup dhe në mjedise multidisiplinare dhe/ose multikulturore;
d) aftësia për përfaqësim në publik. 
2. Komisioni vlerëson përmbushjen e kritereve të mësipërme bazuar në dokumentet e dorëzuara nga kandidati, të mbledhura nga Komisioni dhe të dhëna të mbledhura gjatë seancës dëgjimore me kandidatin.
3. Kandidati ka barrën për të sjellë prova që tregojnë aftësitë organizative dhe drejtuese të renditura në pikën 1 të këtij neni.

Neni 9
Elemente shtesë për vlerësim

1. Krahas kritereve të përcaktuara në nenet 6, 7, dhe 8 të këtij udhëzimi, kandidatët mund të vlerësohen edhe për kriteret e mëposhtme:
a) mbajtja e titujve akademikë;
b) studimet dhe trajnimet afatgjata të kryera jashtë vendit jo më pak se dy javë në fushën e rendit ose sigurisë ose aftësive menaxheriale;
c) zotërimi i gjuhëve të huaja, duke i dhënë përparësi gjuhëve zyrtare të Këshillit të Evropës.
2. Komisioni vlerëson zotërimin e gjuhëve të huaja përmes dokumenteve zyrtare të njohura të dorëzuara dhe/ose përmes intervistës me kandidatin. 

KREU III
PROCEDURA E APLIKIMIT

Neni 10
Thirrja për paraqitjen e shprehjes së interesit

1. Ministria e Brendshme shpall thirrjen për paraqitjen e shprehjes së interesit për pozicionin e drejtorit të përgjithshëm të Gardës së Republikës, jo më vonë se 30 ditë nga data e shpalljes së vendit vakant.
2. Thirrja shpallet në faqen zyrtare të Ministrisë së Brendshme dhe të Gardës së Republikës, si dhe me lajmërim në mediat e shkruara dhe audiovizive. 
3. Thirrja qëndron e hapur për 15 ditë. Afati fillon nga e nesërmja e shpalljes ose e publikimit dhe përfundon në orën 23:59 të ditës së fundit. Ky afat mund të zgjatet me urdhër të ministrit të Brendshëm.

Neni 11
Shprehja e interesit

1. Kandidatët paraqesin një kërkesë me shkrim drejtuar ministrit të Brendshëm për të shprehur interesin dhe për të dëshmuar kualifikimet e tyre për pozicionin e drejtorit të përgjithshëm të Gardës së Republikës.
2. Kandidati duhet të paraqesë një aplikim të plotë në mënyrë që të merret në konsideratë. Vlerësimi bëhet mbi bazën e dokumenteve të dorëzuara.
3. Kërkesa me shkrim shoqërohet nga dokumentet e mëposhtme:
a) një jetëshkrim i përditësuar;
b) një platformë personale e qëllimeve dhe objektivave që kandidati propozon të ndjekë. Ky dokument duhet të jetë punë origjinale e kandidatit dhe nuk duhet të kalojë 20 faqe, në llojin e shkrimit Times New Roman, madhësia 12, me një njësi hapësire mes rreshtave;
c) një vetëdeklarim sipas ligjit nr. 138/2015, “Për garantimin e integritetit të personave të zgjedhur, emëruar ose që marrin funksione publike”;
ç) dëshmi të gjendjes gjyqësore lëshuar nga organi kompetent shtetëror, e lëshuar jo më vonë se 3 muaj nga data e paraqitjes së shprehjes së interesit;
d) vërtetimin/dokumentacionin e përshtatshëm që provon përvojën e punës së kandidatit për pozicionin për të cilin konkurron;
dh) rezultatet e vlerësimit profesional dhe etik të kandidatëve në punët që kanë bërë në të shkuarën, nëse ka, apo rezultatet e arritura gjatë përvojave të tyre të punës, që lidhen me ushtrimin e funksioneve në fushën e rendit dhe sigurisë;
e) rezultatet e arritura gjatë studimeve të larta dhe në trajnime dhe kurse të certifikuara, brenda dhe jashtë vendit;
ë) rezultatet e arritura gjatë studimeve pasuniversitare në fushën e rendit ose sigurisë; 
f) kopje të noterizuara të dëshmive të gjuhëve të huaja, sipas pikës 1, shkronja “c”, të nenit 9 të këtij udhëzimi, nëse ka;
g) kopje të noterizuara të gradës shkencore ose të titujve akademikë, nëse ka;
gj) kopje të vërtetimit të besueshmërisë, të marrë nga komisariati përkatës, e lëshuar jo më vonë se 3 muaj nga data e paraqitjes së shprehjes së interesit;
h) dokumentin shëndetësor që dëshmon aftësinë për punë, e lëshuar jo më vonë se 3 muaj nga data e paraqitjes së shprehjes së interesit;
j) një vetëdeklarim që kandidati ka vetëm shtetësinë shqiptare;
k) një vetëdeklarim që kandidati nuk është në konflikt interesi në ushtrimin e detyrës;
l) një vetëdeklarim që kandidati nuk është larguar nga puna më parë për shkaqe disiplinore dhe që nuk ka masë disiplinore në fuqi në momentin e kandidimit;
ll) autorizimet për Ministrinë e Brendshme/Komisionin, sipas shtojës B të këtij udhëzimi.
4. Shprehja e interesit dhe të gjitha dokumentet e kërkuara duhet t’i dorëzohen Komisionit deri në datën dhe orën e përfundimit të afatit, në adresën postare ose në adresën elektronike të shënuar në thirrjen për paraqitjen e shprehjes së interesit.

Neni 12
Publikimi i listës së aplikantëve

Pas kalimit të afatit për të paraqitur shprehje interesi, Komisioni shqyrton aplikimet dhe publikon emrat e aplikantëve në faqen zyrtare të Ministrisë së Brendshme. Publikimi duhet të bëhet jo më vonë se 3 ditë pune pas mbylljes së thirrjes për paraqitjen e shprehjes së interesit.

Neni 13
Informacion shtesë përveç shprehjes së interesit

1. Komisioni, kur e sheh të nevojshme, kërkon informacione të mëtejshme nga kandidatët, organet publike ose punëdhënësi i kandidatit.
2. Kërkesa duhet të përshkruajë qartë informacionin që nevojitet dhe të përcaktojë afatin dhe vendin e paraqitjes së tij.

KREU IV
PROCEDURA PËR VLERËSIMIN PARAPRAK

Neni 14
Verifikimi i kushteve ligjore

1. Komisioni shqyrton dokumentet e dorëzuara nga kandidatët dhe nga institucionet brenda 45 ditëve nga dita e mbylljes së thirrjes për dorëzimin e dokumenteve, me qëllim verifikimin kushteve ligjore të parashikuara në nenin 4 të këtij udhëzimi.
2. Komisioni përcakton nëse do të kërkohet informacion shtesë nga kandidati, institucioni shtetëror ose punëdhënësi i kandidatit. Komisioni kërkon informacion shtesë në përputhje me procesin e parashikuar në nenin 13 të këtij udhëzimi.
3. Nëse Komisioni nuk merr informacion të mjaftueshëm për të përmbushur detyrën e tij për verifikimin e kritereve ligjore, mund të vendosë një afat shtesë për të marrë informacionin e duhur. 
4. Komisioni harton një listë të kandidatëve që plotësojnë kriteret ligjore dhe një listë të atyre që nuk plotësojnë kushtet ligjore së bashku me një raport mbi rezultatet e verifikimit të kritereve ligjore bazuar në dokumentacionin e dorëzuar dhe atë të mbledhur.
5. Komisioni merr vendim për përjashtimin e kandidatëve dhe njofton me shkrim dhe në mënyrë të arsyetuar çdo person të përjashtuar. Njoftimet nënshkruhen nga kryetari dhe i dërgohen secilit kandidat të përjashtuar, me postë rekomande, ditën vijuese të punës.

Neni 15
Verifikimi i integritetit të kandidatit

1. Aplikanti dorëzon bashkë me aplikimin pranë Ministrisë së Brendshme, kopjen fizike të formularit për vetëdeklarim, sipas ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”.
2. Për aplikantët që plotësojnë kriteret ligjore, ministri i Brendshëm i përcjell menjëherë formularin e vetëdeklarimit sipas ligjit nr. 138/2015, të plotësuar nga kandidati, në Prokurorinë e Përgjithshme. Vetëdeklarimi i kandidatit sipas ligjit nr. 138/2015 bëhet publik në faqen zyrtare të Ministrisë së Brendshme.
3. Prokuroria e Përgjithshme kryen verifikimet sipas ligjit jo më vonë se 30 ditë nga paraqitja e vetëdeklarimit pranë atij institucioni.
4. Komisioni mund të kryejë edhe veprimet për kërkimin e informacionit, sipas kompetencës përkatëse, nga Drejtoria e Sigurimit të Informacionit të Klasifikuar, Shërbimi Informativ i Shtetit, shërbimet e tjera të inteligjencës dhe prokuroria. Kandidati plotëson dhe nënshkruan autorizimin sipas shtojcës B të këtij udhëzimi, ku autorizon Komisionin të kryejë verifikimet përkatëse.
5. Në varësi të rezultateve të kontrollit dhe nevojave të verifikimit të mëtejshëm të integritetit të kandidatit, Komisioni mund të kërkojë:
a) informacione shtesë nga institucionet e përmendura në këtë nen;
b) shpjegime me shkrim nga kandidati, i cili, jo më vonë se 5 ditë nga marrja dijeni, duhet të paraqesë drejtpërdrejt pranë Komisionit, shpjegimet e tij dhe dokumentet mbështetës ose shprehjen e vullnetit për tërheqjen nga kandidimi.
6. Nëse nga gjetjet dhe përfundimet e raportit të Prokurorisë së Përgjithshme, si edhe gjetjet e përfundimet e nxjerra nga të dhënat e dërguara nga institucionet e tjera të përmendura në këtë nen, Komisioni vlerëson se nuk ka të dhëna që mund të sjellin ndalimin e kandidimit, vijon me procedurën e vlerësimit të kandidatit. 
7. Nëse nga gjetjet dhe përfundimet e raportit të Prokurorisë së Përgjithshme, si edhe të atyre të dërguara nga institucionet e tjera të përmendura në këtë nen, Komisioni vlerëson se ka të dhëna që mund të sjellin përjashtimin e kandidatit, Komisioni merr vendim për përjashtimin e kandidatit dhe e njofton me shkrim dhe në mënyrë të arsyetuar. Njoftimet nënshkruhen nga kryetari dhe i dërgohen secilit kandidat të përjashtuar, me postë rekomande, ditën vijuese të punës. 
8. Përjashtimi vendoset edhe kur kandidati ka refuzuar të përmbushë detyrimin për të dorëzuar formularin e vetëdeklarimit, sipas kërkesave të ligjit nr. 138/2015. 

KREU V
PROCEDURA PËR VLERËSIMIN NGA KOMISIONI

Neni 16
Zhvillimi i seancave dëgjimore

1. Komisioni cakton datën dhe orën e seancës dëgjimore. Seanca për secilin kandidat mbahet në praninë e më shumë se gjysmës së anëtarëve të Komisionit.
2. Në seancën dëgjimore, i jepet fjala kandidatit, i cili ka në dispozicion 20 minuta për të bërë një prezantim.
3. Pas prezantimit, çdo anëtar i Komisionit ka të drejtë t’i drejtojë pyetje kandidatit. Pyetjet do të përqendrohen në kompetencën e kandidatit në fushën e:
a) rezultateve të vlerësimit profesional të kandidatit në fushën e rendit ose të sigurisë, sipas parashikimeve të detajuara në nenin 6;
b) integritetit moral të kandidatit, sipas parashikimeve të detajuara në nenin 7;
c) aftësive organizative dhe drejtuese, sipas parashikimeve të detajuara në nenin 8;
ç) elementeve shtesë të vlerësimit sipas parashikimeve të detajuara në nenin 9.
5. Kandidatëve u lihet kohë e mjaftueshme në dispozicion për t’u përgjigjur për çdo pyetje.
6. Komisioni mund të kërkojë informacion shtesë nga burimet përkatëse në përputhje me nenin 13 të këtij udhëzimi.
7. Pas përfundimit të seancës dëgjimore, Komisioni zhvillon një seancë të mbyllur për të vlerësuar cilësitë e secilit kandidat. Komisioni do të shqyrtojë çdo dokument të nevojshëm për vlerësimin e kandidatit. 

Neni 17
Procedura e vlerësimit

Secili nga anëtarët e Komisionit do të përdorë formularin e vlerësimit në shtojcën C të këtij udhëzimi. Anëtari do të përdorë dokumentet në dispozicion dhe informacionin e dhënë gjatë seancës dëgjimore për të përfunduar vlerësimin. Anëtarët e Komisionit i dorëzojnë vlerësimet për secilin kandidat ministrit të Brendshëm. 

Neni 18
Vendimmarrja përfundimtare e ministrit

1. Brenda 72 orëve nga seanca e fundit dëgjimore, Komisioni përpunon të dhënat dhe harton tabelën përfundimtare të vlerësimit të kandidatëve. Komisioni rendit kandidatët sipas pikëve të marra, duke filluar nga kandidati që ka marrë më shumë pikë.
2. Në rastet kur kandidatët kanë pikë të barabarta, ata do të listohen në bazë të vjetërsisë në profesion dhe në përvojën profesionale.
3. Në përfundim të renditjes, ministri i propozon Kryeministrit një nga kandidatët me vlerësimin më të lartë. Propozimi i ministrit shoqërohet me një relacion, i cili shpjegon procesin e ndjekur, kandidatët që u kualifikuan si dhe shkaqet për propozimin e kandidatit përkatës për drejtor të përgjithshëm të Gardës së Republikës.

KREU VI
DISPOZITA TË FUNDIT

Neni 19
Konflikti i interesit

Anëtari i Komisionit, që ka pengesa ligjore në kuptim të ligjit nr. 44/2015, “Kodi i Procedurave Administrative”, si dhe ka konflikt interesi në kuptim të ligjit nr. 9367, datë 7.4.2005, “Për parandalimin e konfliktit të interesave në ushtrimin e funksioneve publike”, heq dorë nga detyrat e tij/saj në procesin e vlerësimit dhe të renditjes së kandidatëve. Në këtë rast, ministri zëvendëson anëtarin me një anëtar tjetër.

Neni 20
Komunikimet jozyrtare gjatë procesit të përzgjedhjes

Anëtarët e Komisionit dhe kandidatët për drejtor të përgjithshëm të Gardës së Republikës duhet të shmangin komunikimet jozyrtare mes tyre, duke filluar nga data e shpalljes së vendit vakant deri në ditën e përfundimit të procesit për vlerësimin e kandidatëve. 

Neni 21
Pjesëmarrja nga përfaqësitë e huaja

Përfaqësues të Delegacionit të Bashkimit Evropian dhe të Ambasadës së Shteteve të Bashkuara të Amerikës, në Tiranë, mund të marrin pjesë në seancat dëgjimore me kandidatët. Ata mund të drejtojnë pyetje gjatë seancave dëgjimore, pasi kanë mbaruar anëtarët e Komisionit.

Neni 22
Konfidencialiteti, mbrojtja e të dhënave dhe klasifikimi

Procedurat e parashikuara në këtë udhëzim kryhen në përputhje me legjislacionin në fuqi për mbrojtjen e të dhënave personale dhe informacionin e klasifikuar. Dokumentet duhet të jenë të redaktuara para publikimit, në rast se përmbajnë informacion personal të kandidatëve ose informacion rreth personave të tjerë. 

Neni 23
Hyrja në fuqi

Ky udhëzim hyn në fuqi në ditën e botimit në Fletoren Zyrtare.

MINISTËR I BRENDSHËM
Taulant Balla

SHTOJCA A
PLATFORMA DHE VIZIONI I KANDIDATIT PËR DREJTOR TË PËRGJITHSHËM TË GARDËS SË REPUBLIKËS

I. Vizioni, politikat dhe strategjitë në Gardën e Republikës gjatë mandatit
1. Si e vlerësoni situatën në Gardën e Republikës gjatë pesë viteve të fundit (kritikat janë të vlerësueshme).
2. Listoni përparësitë kryesore tuajat si drejtor i përgjithshëm i Gardës së Republikës dhe arsyet e përzgjedhjes së tyre.
3. Evidentoni mangësitë e Gardës së Republikës dhe adresimin e zgjidhjeve.
4. Cilat janë sfidat e drejtorit të përgjithshëm të Gardës së Republikës gjatë mandatit.
II. Aftësia drejtuese dhe lidershipi për të udhëhequr Gardën e Republikës gjatë periudhës së mandatit
1. Cili është misioni dhe vizioni juaj gjatë mandatit?
2. Evidentoni vështirësitë e rolit tuaj, rreziqet dhe masat për kapërcimin e tyre.
III. Aftësitë menaxheriale gjatë periudhës së mandatit
1. Me qëllim përmbushjen e misionit dhe vizionit tuaj në krye të Gardës së Republikës listoni pesë prioritetet kryesore dhe arsyen e përzgjedhjes.
IV. Vizioni për të menaxhuar burimet njerëzore në Gardën e Republikës
Secili kandidat duhet të rendisë hapat që do të ndërmerren gjatë mandatit të drejtorit të përgjithshëm të Gardës së Republikës për të përmbushur objektivat kryesorë:
1. Hapat që do të ndërmerren gjatë dy viteve të para;
2. Hapat që do të ndërmerren gjatë dyvjeçarit të dytë;
3. Hapat që do të ndërmerren deri në mbarimin e mandatit.
V. Përvoja praktike në çështjet e rendit ose të sigurisë
1. Evidento përvojën e deritanishme;
[bookmark: _GoBack]2. Hapat të cilët do të ndërmerren për të rritur nivelin e besueshmërisë së publikut institucionin e Gardës së Republikës.

Emri Mbiemri
Nënshkrimi
Data dhe vendi i nënshkrimit ___________

SHTOJCA B

AUTORIZIM
Mbi verifikimin e figurës dhe integritetit

Unë i/e nënshkruari/a (emri, atësia, mbiemri), kandidat/e për drejtor të përgjithshëm të Gardës së Republikës, autorizoj Ministrinë e Brendshme/Komisionin e Posaçëm të kryejë verifikimin në të gjitha subjektet publike dhe private, brenda dhe jashtë territorit të Shqipërisë, të figurës dhe integritetit tim, si dhe çdo shkaku tjetër përjashtues.
Ky autorizim ka vlerë deri në përfundim të procesit të përzgjedhjes dhe propozimit të kandidatëve për drejtor të përgjithshëm të Gardës së Republikës, Kryeministrit.
Të gjitha veprimet për të kryer kontroll dhe për të siguruar të dhëna, të kryera nga Ministria e Brendshme apo persona/subjekte të autorizuara prej tij, i konsideroj sikur janë kryer nga unë vetë.

Autorizuesi
Data, vendi i nënshkrimit
Emri Mbiemri, nënshkrimi









SHTOJCA C

FORMULAR
PËR VLERËSIMIN E KANDIDATIT PËR DREJTOR TË PËRGJITHSHËM TË GARDËS SË REPUBLIKËS

Kandidati/ja z./znj.______________________________

	Nr.
	Komponentët dhe elementet e vlerësimit
	Pikët maksimale 
	Pikët e akorduara

	
	
	
	Për çdo element
	 Për komponentin

	1
	Vlerësimi profesional
	30
	X
	

	 
	Kohëzgjatja dhe rëndësia/përshtatshmëria e eksperiencës në punë me pozicionin në të cilin konkurron. 
	
	
	

	 
	Rezultatet e vlerësimeve profesionale ose etike të kandidatëve në pozicionet e mëparshme, nëse ka ose rezultatet e arritura gjatë përvojave të tyre të punës që lidhen me ushtrimin e funksioneve në fushën e rendit ose sigurisë.
	
	
	

	 
	Rezultatet e arritura gjatë studimeve të tyre të larta, si dhe në kurse trajnimi të certifikuara në Shqipëri dhe jashtë Shqipërisë.
	
	
	

	 
	Rezultatet e arritura gjatë studimeve pasuniversitare në fushën e rendit ose sigurisë.
	
	
	

	 
	Punime akademike, studime shkencore, shkrime dhe ligjërata profesionale, botime, pjesëmarrje në aktivitete shkencore, pjesëmarrje në procesin e hartimit ose të konsultimit të legjislacionit dhe çdo angazhim tjetër profesional i kandidatit gjatë 5 viteve të fundit në fushën e rendit ose sigurisë.
	
	
	

	2
	Vlerësimi moral dhe i integritetit
	10
	X
	

	 
	Reputacioni që kandidati gëzon në shoqëri dhe te kolegët, si rezultat i aktivitetit të tij profesional bazuar në cilësitë morale, si: ndershmëria, përpikëria në kryerjen e detyrave, drejtësia në marrjen e vendimeve, llogaridhënia.
	
	
	

	 
	Reputacioni që kandidati gëzon në shoqëri dhe te kolegët, si rezultat i aktiviteteve të kryera gjatë kohës që nuk ushtron funksionin e tij bazuar në cilësitë morale, si: besueshmëria, paanshmëria, dinjiteti, aktivitete bamirëse ose kulturore.
	
	
	

	3
	Vlerësimi organizativ dhe drejtues
	50
	X
	

	 
	Cilësia e platformës dhe vizionit që ata paraqesin, sipas shtojcës B të udhëzimit.
	
	
	

	 
	Aftësitë e provuara në marrjen e vendimeve dhe përgjegjësive, bazuar gjithashtu në përvojat e mëparshme profesionale dhe shoqërore.
	
	
	

	 
	Aftësitë në komunikim
	
	
	

	 
	Aftësia për të punuar në grup dhe në mjedise multidisiplinare dhe/ose multikulturore.
	
	
	

	 
	Aftësia për përfaqësim në publik. 
	
	
	

	4
	Elemente shtesë për vlerësim
	10
	X

	

	 
	Mbajtja e titujve akademikë
	
	
	

	 
	Studime dhe trajnime afatgjata të kryera jashtë vendit, jo më pak se dy javë në fushën e rendit ose të sigurisë, ose menaxheriale.
	
	
	

	 
	Zotërimi i gjuhëve të huaja, duke i dhënë përparësi gjuhëve zyrtare të Këshillit të Evropës.
	
	
	

	 
	TOTALI I PIKËVE
	100
	
	

	
	
	
	
	

	
	
Anëtar i Komisionit të Posaçëm

Emri Mbiemri







